**De Moș Nicolae**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În noaptea asta ghetele cu toc

Sub geamul dinspre curte să le lași

Și când se-aud în gerul aspru pași

Să te întinzi cuminte lângă foc,

Pe blana albă, fără pijama,

Cu fructul sânului deschis spre cer

Și când încep copii leru-i ler

Moș Nicolae la fereastra ta

Se va opri să te admire nud

Și-n gheata lustruită ca un far

Îți va lăsa iubirea lui în dar...

Așteaptă-mă că am pornit spre sud!

- Tiptil pășește moșul prin odăi

Să-mi lase în ghetuțe o nuia

Nu știu de-am fost cuminte... Vina mea

E c-am legat la sănii zurgălăi

De câte ori de tine mi-a fost dor,

De câte ori pe pragul nins de timp

Am râs sfidând gerosul anotimp

Și am plecat spre nord. Un căprior

Am înhămat la gânduri, dar te rog,

În noaptea asta sfântă hai aici

Să-i fim iubirii îngeri și complici

Când moșul va veni pe-un inorog.

Ioan Grigoraș Liliana Trif